भारत की महिला तेज गेंदबाज के संदिग्ध एक्शन की रिपोर्ट  
भारतीय क्रिकेट टीम की महिला तेज गेंदबाज स्नेहल प्रधान की संदिग्ध गेंदबाजी एक्शन की रिपोर्ट की गई है।
भारतीय क्रिकेट टीम की महिला तेज गेंदबाज स्नेहल प्रधान की संदिग्ध गेंदबाजी एक्शन की रिपोर्ट की गई है। डर्बी में इंग्लैंड के खिलाफ पहले वनडे के बाद यह शिकायत की गई। आईसीसी ने एक बयान में कहा, मैदानी अंपायरों जैफ इवान्स और ग्राहम लॉयड ने भारत और इंग्लैंड के बीच गुरुवार (30 जून) को डर्बी के काउंटी ग्राउंड में संपन्न पहले वनडे के बाद इस मध्यम तेज गेंदबाज के एक्शन की रिपोर्ट की। इसमें कहा गया, महिला टेस्ट, एकदिवसीय और टी-20 से संबंधित आईसीसी की प्रक्रिया के तहत अब प्रधान के गेंदबाजी एक्शन की समीक्षा की जाएगी। स्नेहल को अब आईसीसी के ह्यूमन मूवमेंट स्पेशलिस्ट पैनल के सदस्य के स्वतंत्र आकलन से गुजरना होगा। इस विशेषज्ञ की नियुक्ति बीसीसीआई की सलाह से की जाएगी।   आईसीसी ने कहा, यह आकलन बीसीसीआई को रिपोर्ट मिलने के 21 दिन के भीतर हो जाना चाहिए। इस आकलन की रिपोर्ट परीक्षण के 14 दिन के भीतर आईसीसी को मिल जानी चाहिए। अगर स्वतंत्र विश्लेषण के दौरान पाया जाता है कि गेंदबाज ने अवैध एक्शन के साथ गेंदबाजी की. तो उसे तब तक गेंदबाजी से निलंबित कर दिया जाएगा, जब तक वह अपने एक्शन को सही नहीं करता और इसका दोबारा आकलन नहीं होता।